Marta Hlušíková – Čo sa môže stať, keď sa zaľúbi pavúk (z knihy kde pavúky tkajú cukrovú vatu)
Moja metla dopredu počula také veci, ako že o chvíľu zazvoní telefón a podobne. Ani s rodinou, v ktorej bývam ako rodinný talizman, to nie je až také zlé. Ale je tu nuda, že až. Tak veľmi zívam, že sa bojím, aby som si neprehltla hlavu. Už sa mi to raz stalo. Len skúste lietať s prehltnutou hlavou! Moja metla mala vtedy čo robiť. Lietala som tak bezhlavo a rýchlo, že som predbehla vlastný nos. Hneď som sa musela vyzúvať naspäť, aby som si náhodou neušla celá. Musím niečo urobiť. Au! Čosi ma chytilo za nohu! Malíčkom som zachytila pavúčiu sieť!
· Páči sa ti môj dom? – zacilingal mi pri uchu akýsi pavúk.
· Páči. Aj ty sa mi páčiš, lebo cilingáš. V kvetinárstve, kde som ešte včera visela, všetky pavúky len zlostne prskali.
· Keď dotkám svoj najnovší dom, vždy cilingám. Obyčajne robím len tik tak alebo cik cak. Pri tkaní, vieš? Keď robím tik tak, súkam hrubšie pavučiny, a keď počuješ cik cak, vtedy ozdobujem pavučinu maličkými mašličkami.
· To musíš?
· Nemusím, ale chcem.
· A prečo chceš?
· Vidíš ten roh oproti pri okne? Tam býva ona... – vzdychol si pavúk a už si ma ani nevšimol. Až mi nohu ofukovalo, tak rýchlo prilepoval mašličky na svoj ľahučký palác. Keď mal domček hotový, stalo sa čosi strašné: letela okolo obrovská mucha a hups! rovno do domčeka.
· Veď mu zničí celý domček! – vravím metle, ale tá sa len smeje.
· Vôbec ničomu nerozumieš, - krúti hlavou.
· Akože nerozumiem? Veď mu zničí vymašličkovaný domček a okrem toho sama zahynie! 
[bookmark: _GoBack]A tu som stratila reč: v strede pavučiny si spokojne sedela mucha, okolo nej pobehoval zaľúbený pavúk a práve pre ňu súkal tú najkrajšiu mašličkovú svadobnú kyticu!
· Nevravela som, že nerozumieš? – chichotala sa metla a ja by som jej najradšej prisadla krk. Teda takto je to s muchami a pavúkmi naozaj!

